Diari Oficial de la Generalitat Valenciana


Sumari del DOGV 9332, del 05-05-2022 (2022/3604)

Informació pública de la suspensió de l'atorgament i de l'admissió a tràmit de les llicències d'edificació amb la finalitat de facilitar l'estudi per a la reforma de l'ordenació urbanística dels usos en sòl residencial i limítrofs.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9332

Data del DOGV
:   05-05-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/3604


Data del document
:   27-04-2022

Organisme emissor
:   Ajuntament de l'Alcúdia

Tipus de document
:   Anunci

Descriptors 

:   * Alcúdia, l'
    * pla d'urbanisme
    * administració local

Informació pública de la suspensió de l'atorgament i de l'admissió a tràmit de les llicències d'edificació amb la finalitat de facilitar l'estudi per a la reforma de l'ordenació urbanística dels usos en sòl residencial i limítrofs. [2022/3604]  
El Ple de l'Ajuntament de l'Alcúdia, en sessió ordinària de data 26 d'abril de 2022, ha adoptat l'acord següent:  
  
«Antecedents de fet  
Vista la providència d'Alcaldia de data 12 d'abril de 2022 en la que se sol·licita informe de la Secretaria relatiu a la reforma o modificació del Pla general d'ordenació urbana.  
Atés l'informe de l'arquitecte municipal de data 19 d'abril de 2022.  
  
Atés l'informe del Secretari de data 12 d'abril de 2022.  
Consideracions jurídiques  
1. Introducció. Qüestió plantejada.  
El PGOU vigent de l'Alcúdia està redactat de conformitat amb la Llei 6/1994, reguladora de l'activitat urbanística de la Comunitat Valenciana (LRAU). Donat que l'Ajuntament, en compliment d'allò previst en la disposició transitòria segona del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, ha d'adaptar i/o modificar l'ordenança municipal vigent de protecció contra el soroll, i que aquesta adaptació i/o modificació determina així mateix l'estudi o reforma del Pla general d'ordenació urbana vigent de l'Alcúdia, es proposa la suspensió de l'atorgament de les llicències/autoritzacions i reconeixements de drets mitjançant declaració responsable per a l'àmbit i els usos indicats a l'informe de l'arquitecte municipal.  
2. Regulació.  
La possibilitat de suspensió de l'atorgament de llicències estava ja regulada en l'article 57 de la LRAU (que es remetia a l'article 102 del TRLS de 1992, llavors encara no declarat inconstitucional pel TC), baix la vigència del qual es va redactar el PGOU de l'Alcúdia, i posteriorment en l'article 101 de la Llei 16/2005, urbanística valenciana.  
No obstant això, resulta actualment d'aplicació a la possibilitat de suspensió de llicències amb motiu de facilitar l'estudi o reforma d'un pla, el vigent Decret Legislatiu 1/2021, de 18 de juny, del text refós de la Llei d'ordenació del territori, urbanisme i paisatge (TRLOTUP), que en el seu article 68, titulat «suspensió de l'atorgament de llicències», estableix el següent quant a la possibilitat de suspendre l'atorgament de llicències amb motiu de facilitar l'estudi o reforma de l'ordenació vigent, és a dir amb caràcter previ a la suspensió que es produeix amb motiu de l'exposició al públic d'un pla en tramitació:  
  
«1. Els ajuntaments podran acordar la suspensió de la tramitació i de l'atorgament de llicències de parcel·lació, edificació i demolició, per a àmbits determinats, amb la finalitat de facilitar l'estudi o reforma de l'ordenació urbanística».  
En definitiva, legalment a priori resulta plenament ajustada a Dret la possibilitat de la suspensió que es pretén per l'Ajuntament.  
3. Durada.  
Quant a la durada de la suspensió, el punt 2 del mateix article 68 del TRLOTUP estableix el següent:  
«2. La suspensió tindrà una durada màxima de dos anys. Aquest termini s'interromprà, amb alçament de la suspensió, si, transcorregut un any, no se sotmet a exposició pública la proposta del pla».  
La redacció d'aquest precepte pot portar a confusió, ja que, encara que sembla que atorga un termini màxim de dos anys, aquest és el termini màxim de la possibilitat de suspensió incloent el temps de tramitació del pla i no només el d'estudi, el termini del qual és en realitat d'un any perquè transcorregut el qual, si no s'ha sotmés a informació pública el pla que es pretén redactar s'alçaria la suspensió. Així, el punt 3 del mateix article 68 del TRLOTUP estableix el següent:  
«Després de l'exposició al públic d'un pla en tramitació, es reprendrà la suspensió, o s'iniciarà si no s'haguera adoptat amb anterioritat, fins que es complete el termini de dos anys màxim».  
En definitiva, amb la finalització d'estudi per escometre després una modificació de l'ordenació cap la suspensió per termini d'un any, temps que computarà en el termini de dos anys que és el màxim que pot durar la suspensió fins a l'aprovació del nou pla.  
4. Àmbit.  
Quant a l'àmbit o àmbits de la suspensió, l'article 68 del TRLOTUP no estableix la forma d'identificar l'àmbit ni d'establir un perímetre de suspensió, la qual cosa ens indica que ha de ser el mateix acord de suspensió el que determine l'àmbit en funció de l'estudi o reforma de l'ordenació que es pretén escometre.  
En el present cas el problema plantejat per l'Ajuntament determina amb bastant precisió l'àmbit de la suspensió que es pretén. La seua concreció és una qüestió tècnica i sobre aquest tema consta emès informe de l'arquitecte municipal, de data 19.04.2022, que estableix que procedeix a la suspensió de llicències/autoritzacions i reconeixements de drets mitjançant declaració responsable esmentats en el punt primer de l'informe per a qualsevol zona classificada com urbana d'acord amb el vigent Pla general.  
5. Tipus de llicències l'atorgament de les quals se suspèn.  
El TRLOTUP deixa un ampli marge sobre el tipus de llicències l'atorgament de les quals es pot suspendre, doncs no estableix cap límit.  
Cal entendre que, si bé el TRLOTUP no ho cita, es pot incloure en la suspensió no només la de les llicències de l'article 232 del TRLOTUP sinó també la de la validesa de les declaracions responsables que habiliten actuacions segons l'article 233 en relació amb l'article 241, tots dos del TRLOTUP.  
Es pretén, per l'Ajuntament, la suspensió de tot tipus de llicències per a construccions de nova planta, reformes i tot tipus d'obres, que puguen generar molèsties i afecten negativament segons les normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
El tipus de llicències, segons usos o activitats, objecte de la suspensió, és una qüestió tècnica, per la qual cosa ens remetem a l'informe emés per l'arquitecte municipal sobre aquest tema.  
6. Competència.  
Sent que es pretén una modificació d'usos corresponents, en principi, a determinacions d'ordenació detallada, l'Administració competent per adoptar l'acord de suspensió és l'Ajuntament.  
  
Quant a l'òrgan municipal, el TRLOTUP no ho estableix. Caldria entendre que l'òrgan competent és l'alcalde, ja que, de conformitat amb el que es disposa en l'article 21.1.q de la Llei 7/1985, de bases de règim local (LBRL), és competent per a l'atorgament de llicències, en general. No obstant això, aquest mateix article afegeix que s'exceptuen els casos de llicències la competència d'atorgament de les quals s'atribuisca, per lleis sectorials, al Ple o a la Junta de Govern Local. I a més de conformitat amb l'article 68.5 de la TRLOTUP l'acord de suspensió s'estén al d'acords d'aprovació de nous programes, la competència dels quals d'aprovació correspon al Ple. A més, l'article 22.2.c de la LBRL atribueix al Ple la competència per a l'aprovació inicial del planejament general i per a l'aprovació que pose fi a la tramitació municipal dels plans i altres instruments previstos en la legislació urbanística. Sent, a més, que la suspensió és un acte vinculat a l'efecte d'una disposició de caràcter general, com és el PGOU, cal entendre, per tot això, que l'òrgan competent per adoptar l'acord de suspensió que es pretén és el Ple de l'Ajuntament.  
  
  
Per tot allò anteriorment exposat, es proposa al Ple de la Corporació Municipal l'adopció dels següents acords:  
  
Primer  
De conformitat amb el que es disposa en l'article 68.1 de la TRLOTUP, amb la finalitat de facilitar l'estudi per a reforma de l'ordenació urbanística dels usos en sòl residencial i en els seus limítrofs, suspendre l'atorgament i l'admissió a tràmit de les llicències d'edificació, de l'article 232 de la TRLOTUP, i la validesa i efectes de les declaracions responsables que habiliten actuacions, dels articles 233 i 241 de la mateixa TRLOTUP, segons la següent relació:  
- Les obres de construcció, edificació i implantació d'instal·lacions de nova planta.  
- Les obres d'ampliació de tota classe de construccions, edificis i instal·lacions existents.  
- Les obres de modificació o reforma que afecten l'estructura de les construccions, els edificis i les instal·lacions de tota classe.  
- Les obres i els usos que hagueren de realitzar-se amb caràcter provisional.  
- La modificació de l'ús de les construccions, edificacions i instal·lacions, així com l'ús del vol, sòl i subsòl sobre aquests.  
  
- Els actes d'intervenció sobre edificis, immobles i àmbits patrimonialment protegits o catalogats, siga el que siga l'abast de l'obra.  
  
- L'execució d'obres i instal·lacions que afecten el subsòl.  
- Les obres de modificació o reforma que afecten l'estructura o a l'aspecte exterior i interior de les construccions, els edificis i les instal·lacions de tota classe, que no suposen ampliació ni obra de nova planta.  
  
- Les obres de mera reforma que no suposen alteració estructural de l'edifici, ni afecten elements catalogats o en tràmit de catalogació, així com les de manteniment de l'edificació que no requerisquen col·locació de bastides en la via pública.  
- La primera ocupació de les edificacions i les instal·lacions, conclosa la seua construcció, d'acord amb el que preveu la legislació vigent en matèria d'ordenació i qualitat de l'edificació, així com el segon i següents actes d'ocupació d'habitatges.  
- Procediments d'apertura mitjançant declaració responsable o autorització, així com modificacions d'activitats existents, previstos en la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics.  
- Instruments d'intervenció ambientals o modificacions d'existents, previstos en la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats en la Comunitat Valenciana   
Els usos i/o activitats pels quals s'estableix la suspensió de l'atorgament de llicències i admissió de declaracions responsables, de conformitat amb l'informe de l'Arquitecte Municipal de data 19 d'abril de 2022, són els següents:  
- Activitats, definides com a principals o accessòries, que tinguen equips de reproducció sonora amb una emissió igual o superior a 60 decibels (dB).  
  
Segon  
Aplicar la suspensió de l'atorgament de llicències/autoritzacions i reconeixements de drets mitjançant declaració responsable esmentats en el punt primer de l'acord per a qualsevol zona classificada com urbana d'acord amb el vigent Pla general.  
  
Tercer  
Establir la durada de la suspensió en el termini màxim establit en l'article 68 de la TRLOTUP, si bé podrà aixecar-se totalment o parcialment o limitar-se la seua durada segons el contingut del document de planejament que finalment resulte sotmés a exposició pública.  
  
Quart  
Remetre el present Acord al Diari Oficial de la Generalitat Valenciana per a la seua publicació, moment a partir del qual entrarà en vigor la suspensió. Així mateix, publicar l'Acord en el tauler d'anuncis i a la web municipal.  
  
Contra aquest acord es podran interposar, alternativament, qualsevol dels següents recursos, si bé no poden interposar-se tots dos:  
1. Potestativament recurs de reposició davant de l'Ajuntament en el termini d'un mes a comptar des de l'endemà de publicació de l'acord en el DOGV.  
2. Recurs contenciós administratiu davant dels jutjats contenciosos administratius de València, en el termini de dos mesos a comptar des del mateix dia.»  
Cosa que es publica perquè se'n prenga coneixement i als efectes oportuns.  
  
L'Alcúdia, 27 d'abril de 2022- L'alcalde: Andreu Salom Porta.